Ehdotus neuvoston päätökseksi tietoyhteiskunnan luomista Euroopassa edistävästä monivuotisesta yhteisön ohjelmasta (tietoyhteiskunta) /* KOM/96/0592 lopull. - CNS 96/0283 */



Virallinen lehti nro C 051 , 21/02/1997 s. 0012



Ehdotus neuvoston päätökseksi tietoyhteiskunnan luomista euroopassa edistävästä monivuotisesta yhteisön ohjelmasta (tietoyhteiskunta) (97/C 51/08) (ETA:n kannalta merkityksellinen teksti) KOM(96) 592 lopull. - 96/0283(CNS) (Komission esittämä 12 päivänä joulukuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että tietoyhteiskunnan luominen voi auttaa yhteisöä selviytymään tulevan vuosisadan haasteista erityisesti uusien työpaikkojen luomisessa uudenlaisten taloudellisten, poliittisten ja sosiaalisten suhteiden avulla, kuten valkoisessa kirjassa "Kasvu, kilpailukyky ja työllisyys - 21. vuosisadan haasteet ja mahdollisuudet" on esitetty, Korfussa 24 ja 25 päivänä kesäkuuta 1994 kokoontunut Eurooppa-neuvosto pani merkille tietoyhteiskuntaa käsittelevän korkean tason ryhmän suositukset sellaisina kuin ne on esitetty kertomuksessa "Eurooppa ja maailmanlaajuinen tietoyhteiskunta", ja komissio laati toimintasuunnitelman, joka sisältää sekä yhteisön että jäsenvaltioiden tasolla toteutettavia konkreettisia toimia, Firenzessä 21 ja 22 päivänä kesäkuuta 1996 kokoontunut Eurooppa-neuvosto korosti tietoyhteiskunnan mahdollisuuksia koulutuksessa, työn organisoinnissa ja työpaikkojen luomisessa, tietoyhteiskunnan kehittymisvauhti riippuu paljolti kansalaisten ja julkisten ja yksityisten organisaatioiden tietämyksestä, ymmärryksestä ja tuesta sekä uusien tieto- ja viestintätekniikkasovellusten mahdollisuuksista palvella ihmisten ja liikeyritysten tarpeita, tietoyhteiskunnan luominen edellyttää, että kaikkien kansalaisten, yritysten tai julkisten organisaatioiden saatavilla on kaikenlaista niiden tarvitsemaa tietoa kaikkialla yhteisössä, tietoyhteiskunnan luominen muuttaa vähitellen ihmisen toiminnan luonnetta ja sisältöä kaikilla alueilla, ja sillä on merkittäviä eri alojen välisiä vaikutuksia aloilla, jotka ovat tähän asti olleet toisistaan riippumattomia, tietoyhteiskunnan toteuttamiseksi tarvittavissa toimenpiteissä on otettava huomioon yhteisön taloudellinen ja sosiaalinen yhteenkuuluvuus sekä sisämarkkinoiden toiminnan jatkuvuus, kyseisten toimenpiteiden määrittely vaatii alustavia analyyseja, joiden tavoitteena on parantaa niiden monien alojen tuntemusta, joihin tietoyhteiskuntaan liittyvät yhteisön toimet voivat vaikuttaa, korkean tason asiantuntijaryhmän ensimmäisessä välikertomuksessa tietoyhteiskunnan sosiaalisista ja yhteiskunnallisista tekijöistä tammikuussa 1996 esitettiin ryhmän ensimmäisiä huomioita, joita voidaan käyttää loppukertomuksen laadinnassa, tietoyhteiskuntafoorumin Euroopan komissiolle vuoden 1996 kesäkuussa laatimassa ensimmäisessä vuosikertomuksessa suositeltiin, että komissio käynnistäisi Euroopan unionin laajuisia tiedotusaloitteita, edistäisi parhaiden käytäntöjen edistämiseen parhaiten soveltuvia toimia ja uusien tekniikoiden käyttöä, kiinnittäisi erityistä huomiota tietoyhteiskunnan taloudellisten ja sosiaalisten vaikutusten tutkimiseen ja huolehtisi siitä, että vammaiset pääsevät tasa-arvoisesti käyttämään tietoyhteiskunnan mahdollisuuksia, Euroopan komissio hyväksyi 24 päivänä heinäkuuta 1996 vihreän kirjan "Eläminen ja työskentely tietoyhteiskunnassa: ihmiset ensin,", jonka tarkoituksena on syventää poliittista, yhteiskunnallista ja kansalaiskeskustelua tietoyhteiskunnan tärkeimmistä sosiaalisista ja yhteiskunnallisista näkökohdista; komissio esittelee toimintaehdotukset saadun palautteen perusteella vuonna 1997, tietoyhteiskunnan toteuttamiseksi tarvittavissa toimenpiteissä on otettava huomioon tietoyhteiskunnan maailmanlaajuinen ulottuvuus, Midrandissa Etelä-Afrikassa 13-15 päivänä toukokuuta 1996 pidetyssä tietoyhteiskuntaa ja kehitystä koskevassa G7-maiden ministerikokouksessa tunnustettiin, että tietoyhteiskunnan mallia olisi pyrittävä toteuttamaan kehitysmaiden hyväksi niiden ainutlaatuisten tarpeiden ja haasteiden ratkaisemiseksi, niiden kestävän kehityksen tukemiseksi ja sen varmistamiseksi, että ne voivat todella osallistua syntymässä olevaan maailmanlaajuiseen verkottuneeseen talouselämään, Roomassa 30 ja 31 toukokuuta 1996 pidetyssä kokouksessa tunnustettiin, että Euroopan yhteisön ja Barcelonan kokouksessa marraskuussa 1995 käynnistettyyn Euro-Välimeri-kumppanuuteen kuuluvien kahdentoista maan poliittisen vuoropuhelun yksi tekijä on todella avoimen tietoyhteiskunnan rakentaminen Välimeren alueella; sellainen hyödyttää tieto- ja viestintätekniikoiden käyttäjiä, näiden alojen teollisuutta ja palveluntarjoajia kasvuna, kilpailukykynä ja työllisyytenä, Prahassa 12 ja 13 päivänä syyskuuta 1996 pidetyssä Euroopan unionin ja Keski- ja Itä-Euroopan maiden tietoyhteiskuntaa koskevassa foorumissa vahvistettiin, että tietoyhteiskunnan kehittämiseen liittyvät asiat ovat erityisen tärkeitä talouttaan uudistaville Euroopan maille, ja korostettiin tarvetta luoda tietojenvaihto- ja keskustelufoorumeja, uusi toiminta ei saa olla sama kuin nykyiset toimintamahdollisuudet esimerkiksi tutkimuksen ja kehityksen, Euroopan laajuisten verkkojen, tietosisällön, sosiaalipolitiikan ja standardoinnin aloilla, ja tämän ohjelman edistymistä olisi seurattava jatkuvasti ja järjestelmällisesti; ohjelman päätyttyä siitä saadut tulokset arvioidaan lopullisesti ja niitä verrataan tässä päätöksessä asetettuihin tavoitteisiin, on tarpeen määrittää ohjelman kesto, perustamissopimuksessa ei ole muita määräyksiä tämän päätöksen antamiseksi tarvittavista valtuuksista kuin sen 235 artikla, ON TEHNYT TÄMÄN PÄÄTÖKSEN: 1 artikla 1. Hyväksytään (tietoyhteiskunta)ohjelma, jonka tavoitteena on: - yleisön tietämyksen ja ymmärryksen lisääminen tietoyhteiskunnan ja sen uusien sovellusten mahdolisista vaikutuksista; - eurooppalaisen tietoyhteiskunnan luomisen avustaminen uusien tietopalvelujen ja sovellusten käyttömahdollisuuksia ja niiden käytön tuttavuutta edistämällä; - tietoyhteiskunnan maailmanlaajuisen luonteen huomioon ottaminen ja hyödyntäminen. 2. Ohjelma on voimassa 1 päivästä tammikuuta 1997 31 päivään joulukuuta 2001. 3. Budjettivallan käyttäjä hyväksyy vuosittaiset määrärahat varainhoito-ohjelman mukaisesti. 4. Suunnitellut toimet ovat alojen välisiä ja täydentävät yhteisön muiden alojen toimia. Mitkään toimet eivät saisi olla samoja kuin kyseisillä aloilla muissa yhteisön ohjelmissa tehtävä työ. 2 artikla Komissio ottaa vastuulleen seuraavien toimien toteuttamisen 1 artiklassa tarkoitettujen tavoitteiden saavuttamiseksi. a) tietoa lisäävät toimet: - tietoyhteiskunnan mahdollisuuksien, hyötyjen ja mahdollisten vaarojen parempaan ymmärtämiseen tarkoitettujen toimien levittäminen ja edistäminen; - tiedon kerääminen kansalaisten ja käyttäjien tarpeista ja näiden tarpeiden yksilöiminen, teollisuuden ja erityisesti pienten ja keskisuurten yritysten (pk-yritysten) kiinnostuksen edistäminen tarjoamalla palveluja ja sovelluksia kyseisten tarpeiden täyttämiseen; - tietoyhteiskunnan mahdollisten vaikutusten esittely paikallisesti, merkityksellisen tiedon vaihdon edistäminen kaupunkien ja alueiden välillä ja suurelle yleisölle tiedottaminen sen palvelemiseksi toteutettavista konkreettisista hankkeista; - tietoyhteiskunnan kehitystä käsittelevien tapaamisten järjestäminen ja seuranta, joista komissio saa neuvoja tulevia haasteita varten; b) tietoyhteiskunnan luomista Euroopassa avustavat toimet: - teknisten, taloudellisten, yhteiskunnallisten ja sääntelynäkökohtien analysointi, tietoyhteiskuntaan siirtymisen aiheuttamien haasteiden arviointi ja mahdollisimman suurten sosiaalis-taloudellisten hyötyjen saamiseksi tarvittavien toimien määrittely; - niiden mahdollisuuksien ja esteiden arviointi, joita vähäosaisille sosiaaliryhmillä sekä syrjäseuduilla ja muita heikommassa asemassa olevilla alueilla voi olla tietoyhteiskunnan tuotteiden ja palvelujen käyttömahdollisuuksissa ja käytössä sekä sopivien toimenpiteiden yksilöiminen näiden esteiden ylittämiseksi ja hyötyjen saamiseksi; - erityisesti tietoyhteiskunnan kehitystä helpottavien hankkeiden jatkuvaan luettelointiin perustuva analysointi sovellusten tarjonnasta Euroopan ja kansallisella tasolla meneillään olevissa toimissa; - erityisesti jatkuvaan luettelointiin perustuva Euroopan ja kansallisella tasolla meneillään olevien politiikkojen ja ohjelmien avoimuus; - tietoyhteiskuntapolitiikkojen, -hankkeiden ja -palvelujen onnistuneiden esimerkkien Euroopan laajuiseen käyttöön osallistuminen parhaiksi määriteltyjen ohjelmien ja käytäntöjen pohjalta; - Euroopan ja kansallisella tasolla meneillään olevien tutkimusten ja toimien yhteisvaikutuksen ja niitä koskevan yhteistyön edistäminen; - tietoyhteiskunnan kehittämiseen tarvittavien, erityisesti sellaisten rahoitusjärjestelmien määrittely ja arviointi, jotka voivat auttaa edistämään julkisten ja yksityisten tahojen välisiä kumppanuussuhteita yleistä etua koskevien sovellusten käyttämiseksi; - sisämarkkinoiden toiminnan esteiden määritteleminen tietoyhteiskunnan alueella ja toimenpiteet sen varmistamiseksi, että rajattomasta alueesta saadaan kaikki hyödyt tietoyhteiskunnan kehittämiseksi; - toimien käynnistäminen pk-yritysten prioriteettien määrittämiseksi ja tietotekniikoiden käyttöä pk-yrityksissä vaikeuttavien esteiden selvittämiseksi sovittamalla näitä toimia kiinteästi yhteen komission työn kanssa, jolla kannustetaan eri käyttäjäryhmiä tieto- ja viestintätekniikoiden käytössä; c) tietoyhteiskunnan maailmanlaajuisen luonteen huomioon ottaminen ja hyödyntäminen: - tietoisuuden lisääminen tietoyhteiskunnan maailmanlaajuisesta luonteesta erityisesti luetteloimalla kaikkialla maailmassa toteutettuja aloitteita, vaihtamalla tietoja kolmansien maiden ja varsinkin kehitysmaiden kanssa ja tekemällä yhteistyötä esittelytoimien valmistelussa joko kahdenvälisesti tai yhteistyössä kansainvälisten järjestöjen kanssa. 3 artikla Edellä 1 artiklassa hahmoteltujen tavoitteiden ja 2 artiklassa määriteltyjen toimien toteuttamiseksi komissio voi käyttää kaikkia soveltuvia keinoja, erityisesti: - tehdä sopimuksia analysointitehtävien, tulevan kehityksen tutkimuksen, erityistutkimuksen ja esittelytoimien suorittamisesta sekä toimien yhteensovittamiseksi, arvioimiseksi ja yhteisrahoittamiseksi, - järjestää asiantuntijakokouksia, konferensseja, neuvotteluja asiasta kiinnostuneiden henkilöiden ja ryhmien kanssa ja seminaareja tiedon julkaisemiseksi ja levittämiseksi, osallistua näihin toimiin ja myöntää niille tukea, - osallistua kansainvälisten järjestöjen tietoyhteiskuntaan liittyviin toimiin, erityisesti niihin, joilla pyritään kannustamaan kehittyviä maita käyttämään tietoyhteiskunnan mahdollisuuksia. 4 artikla 1. Komissio on vastuussa ohjelman täytäntöönpanosta. 2. Komissiota avustaa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 5 artikla Edellä 4 artiklan 2 kohdassa määrättyä menettelyä sovelletaan: - työohjelman käyttöönottamiseen, - budjettimenojen jakamiseen, - ehdotuspyyntöjen perusteisiin ja sisältöön, - yhteisön rahoitusta koskevissa ehdotuspyynnöissä ehdotettujen hankkeiden arviointiin ja yhteisön rahoitusosuuden määrään kutakin hanketta kohti, jos se on vähintään 200 000 ecua, - ohjelman arviointitoimenpiteisiin, - osallistumiseen kolmansien maiden oikeudellisten yksikköjen ja kansainvälisten järjestöjen hankkeisiin. 6 artikla Komissio antaa Euroopan parlamentille ja neuvostolle ohjelman kahden ensimmäisen vuoden kuluttua väliaikaisen arviointikertomuksen käynnistetyistä toimista ja saavutetuista tuloksista. Ohjelman lopussa komissio antaa Euroopan parlamentille ja neuvostolle arviointikertomuksen tuloksista, jotka on saavutettu toteuttamalla 2 artiklassa tarkoitetut toimet. 7 artikla Tämä päätös on osoitettu kaikille jäsenvaltioille.